o povečanju proračunskih sredstev pobude za zaposlovanje mladih, da se zmanjša brezposelnost mladih v Evropski uniji, in o posodobitvi kadrovskih načrtov decentralizirane agencije ACER in skupnega podjetja SESAR2

Spremembe izkaza prihodkov in odhodkov po oddelkih so na voljo na portalu EUR-Lex ( http://eur-lex.europa.eu/budget/www/index-sl.htm ). Temu dokumentu je za ponazoritev priložena angleška različica sprememb kot priloga v proračunskem formatu.

–Uredbe (EU, Euratom) št. 966/2012 Evropskega parlamenta in Sveta z dne 25. oktobra 2012 o finančnih pravilih, ki se uporabljajo za splošni proračun Unije in zlasti člena 41 Uredbe,

–Pogodbe o delovanju Evropske unije in zlasti člena 314 Pogodbe v povezavi s Pogodbo o ustanovitvi Evropske skupnosti za atomsko energijo in zlasti člena 106a Pogodbe Euratom,

1.Uvod

Namen predloga spremembe proračuna (v nadaljnjem besedilu: PSP) št. 3 za leto 2017 je dvojni:

-Zagotovitev 500 milijonov EUR dodatnih odobritev za prevzem obveznosti za pobudo za zaposlovanje mladih, kakor sta Evropski parlament in Svet določila v njunem dogovoru o proračunu za leto 2017. Okrepitve odobritev plačil se ne predlagajo.

-Sprememba kadrovskih načrtov decentralizirane agencije ACER in skupnega podjetja SESAR2 brez kakršnih koli sprememb skupnega proračuna ali skupnega števila delovnih mest.

2.Okrepitev pobude za zaposlovanje mladih

2.1 Ozadje okrepitve

Dogovor o oblikovanju pobude za zaposlovanje mladih je bil sprejet leta 2013 kot odziv na izjemno visoko stopnjo brezposelnosti mladih v EU z namenskimi dodeljenimi sredstvi v višini 3,2 milijarde EUR v tekočih cenah, da bi se zagotovila neposredna namenska podpora mladim, ki niso zaposleni, se ne izobražujejo ali usposabljajo in prebivajo v regijah, kjer je bila stopnja brezposelnosti mladih v letu 2012 višja od 25 %. Da bi se izvajanje pobude pospešilo, so bile vse obveznosti iz obdobja 2014–2020 zagotovljene že v letih 2014 in 2015.

Kljub začetnim zamudam so strukture za izvajanje pobude za zaposlovanje mladih zdaj vzpostavljene. Prve ocene kažejo na bistveno boljše priložnosti za mlade, ki so prejeli podporo iz pobude pri iskanju zaposlitev ali nadaljevanju svojega šolanja.

Stopnje brezposelnosti mladih so se v primerjavi z referenčnim letom 2012 v večini držav članic zmanjšale, vendar so še vedno višje od stopenj v letu 2008 (pred finančno krizo). Zato so potrebna stalna prizadevanja in podpora na ravni EU, zaradi česar sta Evropski parlament in Svet v svojem dogovoru o proračunu za leto 2017 Komisijo pozvala „naj v letu 2017 predlaga spremembo proračuna, da se zagotovi 500 milijonov EUR za pobudo za zaposlovanje mladih v letu 2017, ki se financirajo iz skupne razlike do zgornje meje za obveznosti, takoj ko bo sprejeta tehnična prilagoditev, predvidena v členu 6 uredbe o večletnem finančnem okviru“.

Ker je bila tehnična prilagoditev sprejeta, Komisija predlaga spremembo proračuna za leto 2017, da se upošteva navedeni dogovor Evropskega parlamenta in Sveta.

2.2 Financiranje

V skladu s členom 14 uredbe o večletnem finančnem okviru se okrepitev v odobritvah za prevzem obveznosti za pobudo za zaposlovanje mladih financira iz skupne razlike do zgornje meje za obveznosti.

Komisija meni, da se zaradi te okrepitve v letu 2017 ne bodo povečale potrebe po plačilih. Pred kakršno koli izvršitvijo plačil v zvezi z okrepitvijo je treba spremeniti vse zadevne operativne programe. Pričakuje se, da bo ta proces končan v drugi polovici leta 2017, kar je po izteku zakonskega roka za plačilo letnih predplačil za leto 2017, kot je določeno v Uredbi o skupnih določbah (EU) št. 1303/2013. Poleg tega se ne pričakuje, da bodo na podlagi dodatnih obveznosti v letu 2017 vloženi zahtevki za vmesna plačila.

3.Posodobitev kadrovskih načrtov decentralizirane agencije ACER in skupnega podjetja SESAR2

3.1 Agencija za sodelovanje energetskih regulatorjev (ACER)

Ob upoštevanju pravil glede kadrovskih načrtov za zaposlene iz člena 50 finančne uredbe se predlaga sprememba kadrovskega načrta Agencije za sodelovanje energetskih regulatorjev (v nadaljnjem besedilu: agencija ACER) za leto 2017, pri čemer skupno število delovnih mest ostaja nespremenjeno. Ta sprememba je nujna za izpolnitev zahtev po prerazvrstitvi v agenciji ACER za leto 2017, ker je prišlo do neskladnosti med kadrovskim načrtom in potrebnimi razredi. To se lahko financira v okviru proračuna agencije ACER za letošnje leto. Zato ni treba povečati prispevka EU za agencijo.

Posodobljen kadrovski načrt je naveden v prilogi v proračunskem formatu.

3.2 Raziskave o upravljanju zračnega prometa enotnega evropskega neba (SESAR2)

Skupno podjetje za raziskave o upravljanju zračnega prometa enotnega evropskega neba (v nadaljnjem besedilu: skupno podjetje SESAR2) je projekt posodobitve upravljanja zračnega prometa Unije ter ključni element politike enotnega evropskega neba in letalske strategije za Evropo. Predlagana sprememba kadrovskega načrta skupnega podjetja SESAR2 za leto 2017 je nujna, da se omogoči prerazvrstitev izvršnega direktorja tega podjetja (iz razreda AD14 v razred AD15) po obnovitvi mandata (1. aprila 2017) po ugodni oceni upravnega odbora skupnega podjetja in Komisije. Poleg tega je prišlo do neskladnosti med kadrovskim načrtom skupnega podjetja SESAR2 in uvrstitvijo v razrede.